- Verdens største solfanger bør ligge ved Dronninglund. Det siger Mikael Klitgaard, der er formand for Brønderslev Kommunens tekniske udvalg og varm tilhænger af solfangerprojektet - selv om det ligger i et naturområde tæt på to gravhøje. Landboforeningen Agri Nord har ifølge P4 Nordjylland klaget til Natur- og Miljøklagenævnet over placeringen i og ved grusgraven i Lunderbjerg vest for Dronninglund. Især fordi projektet ligger indenfor skovbyggelinjen og kun 40 meter fra to gravhøje. - Vores forvaltning har vurderet, at et anlæg som det her godt kan få tilladelse til at ligge på stedet, siger Mikael Klitgaard. Han erkender at en miljø-redegørelse kan være nødvendig for at få projektet gennemført, men håber, at det papirarbejde kan undgåes. Klagen kommer alligevel på tværs af planerne for at bygge solfangeranlægget. - Hvis klagen får opsættende virkning, så må projektet udskydes, men det håber jeg virkelig ikke, siger formanden for teknisk udvalg. Agri Nords klage bakkes op af Kulturarvstyrelsen, der i en henvendelse til kommunen erklærer sig betænkelige ved placeringen af lager-tanke kun 40 meter fra gravhøje.

Opsummering:
Landbruget og Kulturarvsstyrelsen er utilfredse med placeringen af verdens største solfanger ved Dronninglund.